CELEX: 62018TN0530
Language: el
Date: 2018-09-07 00:00:00
Title: Υπόθεση T-530/18: Προσφυγή της 7ης Σεπτεμβρίου 2018 — Ρουμανία κατά Επιτροπής

12.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 408/56
            
         
      Προσφυγή της 7ης Σεπτεμβρίου 2018 — Ρουμανία κατά Επιτροπής
      (Υπόθεση T-530/18)
      (2018/C 408/73)
      Γλώσσα διαδικασίας: η ρουμανική
      
         Διάδικοι
      
      
         Προσφεύγουσα: Ρουμανία (εκπρόσωποι: C. Canţăr, E. Gane, C. Florescu, O. Ichim)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει εν μέρει την εκτελεστική απόφαση (ΕΕ) 2018/873 της Επιτροπής, της 13ης Ιουνίου 2018, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ): α) εξ ολοκλήρου όσον αφορά το επιμέρους μέτρο 1α (για ποσό ύψους 13 184 846,61 ευρώ όσον αφορά τα έτη 2015 και 2016), β) εξ ολοκλήρου όσον αφορά τα επιμέρους μέτρα 3α, 5α, 3β, 4β (για ποσό ύψους 45 532 000,96 ευρώ όσον αφορά τα έτη 2014, 2015 και 2016) και, επικουρικώς, εν μέρει όσον αφορά το χρονικό διάστημα πριν από τη 19η Σεπτεμβρίου 2015 (για ποσό ύψους 21 315 857,50 ευρώ)·
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει δύο λόγους.
      
                  1.
               
               
                  Επί του πρώτου λόγου, με τον οποίο προβάλλεται μη δέουσα άσκηση της αρμοδιότητας της Ευρωπαϊκής Επιτροπής προς αποκλεισμό ορισμένων ποσών από τη χρηματοδότηση της Ευρωπαϊκής Ένωσης
                  
                              —
                           
                           
                              Mε την εφαρμογή των διορθώσεων που όρισε στην απόφαση 2018/873, η Επιτροπή δεν άσκησε δεόντως την αρμοδιότητά της, κατά παράβαση του άρθρου 52 του κανονισμού 306/2013, καθώς και κατά προσβολή των αρχών της προστασίας της δικαιολογημένης εμπιστοσύνης και της ασφάλειας δικαίου.
                           
                        
                              —
                           
                           
                              Η προσβαλλόμενη απόφαση αντιβαίνει στο άρθρο 52 του κανονισμού 1306/2013, κατά το μέτρο που η Επιτροπή, κατόπιν των συζητήσεων με τις ρουμανικές αρχές, ενέκρινε με απόφασή της την αναθεώρηση του εθνικού προγράμματος αγροτικής αναπτύξεως για το χρονικό διάστημα 2007-2013 (ΕΠΑΑ), εκφράζοντας τη συναίνεσή της όσον αφορά τα μέτρα που θεσπίζονταν στο ΕΠΑΑ καθώς και τις μεθόδους πληρωμής σχετικά με τα επιμέρους μέτρα 1α, 3α, 5α, 3β και 4β στο πλαίσιο εφαρμογής του μέτρου 215 — Ενισχύσεις για την καλή διαβίωση των ζώων. Η απόφαση με την οποία εγκρίθηκε η αναθεώρηση του ΕΠΑΑ αποτελεί νομική δέσμευση και οδηγεί στην καταβολή πληρωμών που καλύπτονται από τον προϋπολογισμό της Ένωσης.
                           
                        
                              —
                           
                           
                              Οι ρουμανικές αρχές προέβησαν στην καταβολή των πληρωμών σύμφωνα με την εγκριτική απόφαση της Επιτροπής. Στο πλαίσιο αυτό, η απόφαση περί εκτελέσεως των διορθώσεων είναι παράνομη.
                           
                        
                              —
                           
                           
                              Η Ρουμανική Κυβέρνηση ισχυρίζεται ότι η προσβαλλόμενη απόφαση παραβιάζει την αρχή της δικαιολογημένης εμπιστοσύνης κατά το μέτρο η απόφαση της Επιτροπής περί εγκρίσεως της αναθεωρήσεως του ΕΠΑΑ δημιούργησε δικαιολογημένες προσδοκίες στις ρουμανικές αρχές και τους δικαιούχους όσον αφορά την ορθότητα των μεθόδων υπολογισμού που είχε εγκρίνει η Επιτροπή. Η εν λόγω αρχή υποχρεώνει ομοίως την Επιτροπή να εφαρμόσει επίσης τις διορθώσεις ως προς τα επιμέρους μέτρα 3α, 5α, 3β και 4β και μετά την 19η Σεπτεμβρίου 2015, κατά τον ίδιο τρόπο που εφάρμοσε τις διορθώσεις ως προς το επιμέρους μέτρο 1α.
                           
                        
                              —
                           
                           
                              Επίσης, η Ρουμανική Κυβέρνηση υποστηρίζει ότι η Επιτροπή όφειλε να τηρήσει την εν λόγω αρχή επίσης όσον αφορά τις πληρωμές μετά την 19η Σεπτεμβρίου 2015 κατά το μέτρο που τη δεδομένη χρονική στιγμή δεν ήταν πλέον δυνατή η εκ νέου αναθεώρηση του ΕΠΑΑ.
                           
                        
                              —
                           
                           
                              Η Ρουμανική Κυβέρνηση διατείνεται ότι η προσβαλλόμενη απόφαση αντιβαίνει στην αρχή της ασφάλειας δικαίου κατά το μέτρο που η Επιτροπή επιδεικνύει αμφιταλαντευόμενη στάση όσον αφορά την ορθότητα των μεθόδων υπολογισμού. Συγκεκριμένα, με την προσβαλλόμενη απόφαση, η Επιτροπή διαπίστωσε τον παράνομο χαρακτήρα των πληρωμών που πραγματοποιήθηκαν βάσει των μεθόδων υπολογισμού που η ίδια είχε εγκρίνει σε προγενέστερο χρονικό σημείο. Εξάλλου, παρά το γεγονός ότι οι ρουμανικές αρχές είχαν ζητήσει διευκρινίσεις σχετικά με τη δυνατότητα διορθώσεως σφαλμάτων ως προς την καταβολή αντισταθμιστικών πληρωμών, δεδομένου ότι δεν χωρούσε πλέον τροποποίηση του ΕΠΑΑ μετά την 19η Σεπτεμβρίου 2015, η Επιτροπή δεν τοποθετήθηκε σχετικά.
                           
                        
            
                  2.
               
               
                  Επί του δεύτερου λόγου, που αντλείται από παραβίαση της υποχρεώσεως αιτιολογήσεως που προβλέπεται στο άρθρο 296, παράγραφος 2, της Συνθήκης για τη λειτουργία της Ευρωπαϊκής Ένωσης.
                  
                              —
                           
                           
                              Η Ρουμανική Κυβέρνηση ισχυρίζεται ότι η Επιτροπή παραβίασε την υποχρέωση αιτιολογήσεως που υπέχει δυνάμει του άρθρου 296, παράγραφος 2, της Συνθήκης για τη λειτουργία της Ευρωπαϊκής Ένωσης, κατά το μέτρο που, στην περίπτωση του επιμέρους μέτρου 1α, η Επιτροπή δεν παρείχε επαρκή και δέουσα επιχειρηματολογία ως προς τα εξής ζητήματα: την αμφιταλαντευόμενη στάση της όσον αφορά τις διαπιστωθείσες παρατυπίες και το είδος της εκτελεσθείσας διορθώσεως, την απόρριψη των επιχειρημάτων και των επεξηγήσεων που παρείχαν οι ρουμανικές αρχές όσον αφορά την προβαλλόμενη υπεραντιστάθμιση, καθώς και τον λόγο για τον οποίο επέλεξε την εφαρμογή κατ’ αποκοπή συντελεστή ως προς τις διαπιστωθείσες παρατυπίες αντί ενός υπολογιζόμενου ποσοστού.